ไทยและสาธารณรัฐเช็ก หารือกระชับความสัมพันธ์ และพัฒนาความร่วมมืออย่างรอบด้าน เพื่อประโยชน์ร่วมกันของทั้งสองฝ่าย
นายปาเวล ปีเตล เอกอัครราชทูตสาธารณรัฐเช็กประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเข้ารับหน้าที่ ห้องสีงาช้าง ตึกไทยคู่ฟ้า ทำเนียบรัฐบาล นายกรัฐมนตรี กล่าวยินดีกับการเข้ารับตำแหน่ง พร้อมอวยพรให้การทำงานประสบความราบรื่นตลอดประจำการที่ประเทศไทย โอกาสนี้ ทั้งสองฝ่าย ยังได้หารือผลักดันความร่วมมือในด้านต่างๆ ให้บรรลุผลอย่างเป็นรูปธรรม อาทิ ความร่วมมือการทูตด้านอวกาศ ยานยนต์ ด้านความมั่นคงและสาธารณสุข หวังว่า ไทยและสาธารณรัฐเช็ก จะจัดการประชุมคณะกรรมาธิการร่วมว่าด้วยความร่วมมือด้านเศรษฐกิจ ครั้งที่ 3 เพื่อหารือแนวทางส่งเสริมความร่วมมือที่มีอยู่เดิมและความร่วมมือในสาขาใหม่ๆ ที่มีศักยภาพร่วมกัน ด้านเศรษฐกิจและการลงทุน นายกรัฐมนตรีเชื่อว่า ทั้งสองฝ่ายยังมีศักยภาพ สามารถเพิ่มพูนการค้าระหว่างกันได้อีกมาก พร้อมเชิญชวนนักลงทุนจากเช็กเข้ามาลงทุนในเขต EEC ในอุตสาหกรรมที่มีศักยภาพสูงและขอให้สาธารณรัฐเช็ก สนับสนุนการเป็นเจ้าภาพจัดงานเอ็กซ์โปวาระพิเศษ ในปี ค.ศ. 2028 ที่จังหวัดภูเก็ต ซึ่งการเลือกตั้งจะมีขึ้น ณ กรุงปารีสในเดือนมิถุนายนนี้ด้านเอกอัครราชทูตสาธารณรัฐเช็กประจำประเทศไทย เห็นพ้องว่า ไทยและสาธารณรัฐเช็ก ยังมีความร่วมมือที่สามารถพัฒนาระหว่างกันได้อีกมาก ทั้งสองฝ่ายต่างหวังที่จะส่งเสริมด้านการท่องเที่ยว โดยไทยยินดีเป็นแหล่งท่องเที่ยวยอดนิยมของชาวเช็ก เชิญชวนนักท่องเที่ยวชาวเช็กเดินทางมาเที่ยวไทยมากขึ้น เพื่อสานต่อความร่วมมือด้านการท่องเที่ยวและกระตุ้นเศรษฐกิจ